钦定古今图书集成/方舆汇编/边裔典/第039卷 > 《图书编》 > 《日本国考》
## 钦定古今图书集成/方舆汇编/边裔典/第039卷 > 《图书编》 > 《日本国考》

日本，古倭奴国。海中诸夷，倭奴最大，西南至海，东北
至大山。国主世以王为姓，群臣亦世官。地分五畿、七
道、三岛。又有附庸国百馀，拘《邪韩》最大。其国小者百
里，大不过五百里。户少者千，多止一二万，皆倭种也。
汉灭朝鲜，通使称王者三十馀国。倭主最雄长者，居
邪马台，即邪摩维。历汉、魏、晋、宋、隋皆朝贡，稍习华音。
唐咸亨初，恶倭名，更号日本。明洪武二年，倭寇山东
并沿海郡县，又寇淮安。三年寇山东，转掠浙东、福建
旁海诸郡。是年遣莱州府同知赵秩赐玺书谕其王
良怀，言：倭寇海上，书至日，如臣我，奉表来廷；不臣，则
修兵自固。先是，胜国时，曾遣使赵良弼袭击日本，遂
绝不通中国。比秩至，疑为良弼后，将刃之。秩言“今天
子用夏变夷，非蒙古比”，且晓以祸福，王乃惧。《礼秩》遣
僧进方物，随秩奉表称臣入贡。使未至，又掠温州。五
年遣明州天宁僧祖阐、南京瓦棺寺僧无逸开谕之。
王遣使同二僧入贡。是年寇海盐、澉浦、温州。初令浙
江、福建造海舟防倭，而倭又寇海上诸郡。六年以于
显为总兵官，出海巡倭寇。倭寇登、莱。七年寇胶州。是
年遣僧来贡，无表文，却之。其臣亦遣僧贡马、茶、马、刀、
扇。上曰：“此私交也。”亦不受，令中书移文责王。九年遣僧《归庭用》等奉表贡马及方物谢罪。赐王及使文绮
有差。已而上览表曰：“良怀不诚。”诏责之。十二年来贡
无表文。安置使人于陕西番寺。十三年遣使诏谕良
怀，遣僧如瑶贡马，令礼部移书责王数掠我海上，复
却之，诸僧皆安置川陕番寺。十四年遣僧入贡，乞还
安置诸僧使。上曰：“日本既谢罪。还其使。”召至京，宴赏
遣归。十五年，归庭用又来贡。于是有《林贤之狱》，曰：“故
丞相胡惟庸通日本”，盖训所谓日本虽朝实诈，暗通
奸臣胡惟庸，谋为不轨，故绝之也。是时惟庸死且三
年矣。十六年，寇金乡、平阳。十七年，如瑶又来贡，坐通
惟庸，发云南守御。是年遣信国公筑登、莱至浙沿海
五十九城，民丁四，调一为戍兵。二十二年，置浙东、西
防倭卫所。是年遣江夏侯周德兴筑福建海上十六
城，设卫所，遂垛福建、漳、泉人为戍兵。二十六年，寇金
乡。二十七年二月，遣都督佥事刘德、商嵩巡视两浙
防倭。三月又敕都督杨文，寻又敕魏国公徐辉祖、安
陞侯吴杰练浙江海上兵防守。倭二十八年寇金州。
靖难后，太监郑和等帅舟师三万下西洋。日本遣人
来贡，并擒犯边贼二十馀人，即付使人治之，缚置甑
中。永乐二年使还，遣通政赵居任赐王冠服、文绮、金
银、古器、书画。又给《勘合》百道，令十年一贡，每贡正副
使等毋过二百人。若贡非期，人船逾数，夹带刀枪，并
以寇论。居任还，不受王馈。上喜，厚赐之。寻命佥都御
史俞士吉赐王印诰，册封为日本国王。诏名其国之
镇山曰“寿安镇国山”，上为文勒石。久之，嗣王道义卒，
子《源道义》嗣，益奸狡，时时令各岛人掠我海上。九年
寇磐石。十五年寇松门、金乡、平阳。是年遣礼部员外
郎吕《渊》谕王，还所掠海上人。十六年遣使谢罪。十七
年，倭贼数千，分乘二十舟，进围望海埚。辽东总兵刘
荣率精兵设伏出奇，斩首七百四十二，生捕八百五
十七。召荣至京，封广宁伯。自是不敢窥辽东。二十年
寇象山。宣德元年遣人来贡，人船刀剑，不奉我约束。
上谕使臣：“自后贡毋过三舟，使人毋过三百、刀剑毋
过三十；否则不受。”七年，遣使人来贡，如约束，受之。八
年，源道义卒。命太监雷春、少卿潘赐等吊祭。十年，嗣
王遣使贡谢。“倭自得勘合方物、戎器，满载而来。遇官
兵矫云入贡，贡即不如期。幸臣幸无事，辄请俯顺夷
情，主客者为画”可条奏，即复许贡，云不为例。嗣后再
至，亦复如之。我无备，即肆出杀掠，满载而归。宣德末
年，海防益备，贼不得间贡稍如约，遂许夷至京师，宴
赏市易，饱恣其欲。已而备御渐疏。正统四年，寇大嵩
入桃渚，焚劫屠掠，惨毒不可言。于是朝廷下诏备倭，
命重帅守要地，增城堡，谨斥堠，修战舰，合兵分番屯
住海上，寇盗稍息。七年来贡。十一年复寇宁、乍浦。成
化初，忽至宁波，知我有备，矫称进贡。守臣为请于朝，
且欲遣之至京。杨文懿公守陈贻书张主客，力言其
不可许。二十年遣周玮等来贡。弘治八年，寿蓂来贡。
正德六年，宋素卿永寿来贡，求祀孔子仪注，不许。鄞
人朱澄告言，“素卿本臣从子，叛从夷人。”守臣以闻，主
客以素卿正使释之，令谕王效顺，无侵边。八年，僧桂
梧等来贡。嘉靖元年，王源《义植》无道，国人不服，诸道
争贡。大内《艺兴》遣僧宗设，《细川高》遣僧瑞佐及素卿
先后至宁波。故事，凡番贡至者，阅货筵席并以先后
为序。时瑞佐后至，素卿奸狡，馈市舶太监以重宝，先
阅瑞佐货宴，又令坐宗设上。宗设席间，与瑞佐忿争，
与相仇，杀太监。又阴助佐，授之兵器，杀总督备倭都
指挥刘锦，大掠宁波旁海乡镇。素卿坐叛论死，宗设、
瑞佐皆释还。给事中夏言上言“祸起于市舶”，礼部遂
请罢市舶。自是番货至不得市，辄赊奸豪家。久之，奸
豪欺负日积，番人坐索不得偿，遂出没海上为盗。诸
负货者利其速去，以危言嗾官府，出兵捕之。番人益
怨恨，大肆杀掠，而中国又多为之乡导。于是王忤疯、
徐必欺、毛醢疯之徒，皆我华人，称“王海岛。”攻城掠邑，
浙东大坏。二十五年，以朱纨为浙江巡抚都御史，兼
领福、兴、漳、泉军务。纨勇于任事，上章暴二三势豪通
番状，竟为势豪阻诬，被劾恚愤卒其所任福建副使
柯乔、都指挥卢镗杀贼有功，皆论死系狱。于是群盗
肆起，益无忌惮。三十一年残黄岩，掠定海，全浙骚动。
遣都御史王忬巡视两浙，兼领福、兴、泉、漳四郡，以都
指挥俞大猷、汤克宽为参将剿贼。时兵政久弛，所在
无备。忬经略未几，群盗总至，势益猖獗。三十二年，大
猷出洋焚贼巢。群贼乘风奔突，倏忽千里，遍略温、台、
宁、绍、杭、嘉、苏、松、淮、扬十郡，破昌国、临山霩乍浦、清
村、南汇、吴淞江诸卫。三十三年遂犯江北海门，如皋、
通州皆被杀掠。是时复用卢镗为参将，而以俞大猷
为浙直总兵。未几，工部侍郎赵文华以“海贼”猖獗，请
祷海道，遂遣文华行祷。公私劳费不赀，皆归囊櫜。比
忬，改大同巡抚，徐州兵备。李天宠代忬南兵部尚书
张经提督浙、闽、江南北军务，有王江泾之捷，文华又
出监督。监军素忌经、天宠，逮诏狱，论死西巿，而以浙
江巡按胡宗宪代天宠，南户部侍郎杨宜代经。自后贼益炽，纵横出入二十六郡。宗宪计擒贼首王直，浙
西、江东稍得安宁。浙东温台，江北、淮扬尤被其毒。时
李遂巡抚淮扬，以智略诱至庙湾，纵兵歼之。四十年，
贼破兴化、政和、寿宁、平海、铜山、宁德等郡县，巡抚谭
纶、总兵戚继光募浙兵剿平。自是始更置政府，弦辙
一新，中外文武大吏悉心经略，武卫稍振。贼虽时肆
寇掠，多创少利，沿海郡邑始免倭患矣。